**Hannesoppe**

fon Gretchen Grosser

Fröier, do waas dät noch uurs mäd do Hannen as däälich: Nu sitte jo dän heele Dai unner Dak un toanke bloot an’t Oaiere-Lääsen. Uurtieden, do ron dät kittige Fuggenfäi uure Hoaf twiske Schäin un Schloppe, klaarde in’t Sääf un in Eedmot, koakelde appe Toal un appe Tjaaske, un do Bäidene spielden deermäd. Wan me säks of soogen Jier oold is, kon’m uk mäd Hannen spielje.

Fidi un Bertus, do bee Fänte fon Taljans, hieden sik een Hanne griepen un taagden deer wät mäd heeruume. Jo ronnen deermäd ätter’n Poul, kiekje, of’t wäil swimme wüül. So fuul as jo uk touboalden, ju Hanne hiede deeran neen Feroarigaid. Do schuul’t appe Laadere stiege ätter buppen in dän riesenen Boom, oaber deer hiede dät uk naan Sin foar.

Dan wüül’n do Wäänte dät Diert truch ’n Gat inne Hääge drieuwe, un as dät deer nit fluks truchkroop, schoowen jo mäd two Hounde driftich ätter. Ju Hanne waas fon fromme Oart un liet sik ful gefalle. Nu oaber jülskede ju ap eenmoal luudhoals, un do bee ferfeerden sik so läip, dät jo an niks uurses toachten, as uuttourieten.

’n Schoft leter koom Babe Jaan anne Häge loangs, un do foond hie ju Hanne. Dät Diert kuud nit moor lope, hiede wäil ’n Been breeken of inwändich wät oukriegen. Wan’t him uk spiete, Jaan moaste ju Hanne schloachtje. Hie broachte ju dan inne Köäkene, un boalde stuud appe Maschine en Pot, wieroun ju Hanne sjoode schuul.

As do Wäänte middeges ätter Huus koomen, rooken jo ju Hannesoppe inne Pot. Jo wieren oaber nit so driest, dät jo fräigden, wät ’t dan reke schuul. Man Tal-Gräitje noom se oarich in’t Gebäd. Ju stuud fergrällt foar do bee, un do Wäänte bichteden boalde.

Een fon do bääste Lääsehannen waas’t wesen, schoolt Mäme, en rooden Koum hied se häiwed, un ju Seeke was rein tou noar. Do bee Sändere stuuden deer un wisten nit ful tou kweeden.

As Määme meende, dät ju nu nouch schuulden hiede, fräigede ju, un bie dät Fräigjen truude ju mäd dän Finger: „Wan jie noch insen so wät dwoo – wät meene jie wäil, wät dät dan rakt?“ Do bee Wäänte schuulden mäd hiere Oogene kuut ätter hiere Määme uumehooch un an kwieden jo as uut een Mule: „Hannesoppe!“

Uut: „Margeriten uut min Tuun“.

Woude ferkloorje:

*Sääf* – Spreu; *Eedmot* – Torfabfall; *kittig* – flink, gewandt; *Fuggenfäi* – Federvieh; *Toal* – Tenne; *Tjaaske* – Grünland; *Poul* – Pfütze; *Schäin* – Scheune; *Schloppe* – Hofeingang, *Fänt* – Junge, Bursche; *taagje* – ärgern, quälen; *Feroarigaid* – Freude; *riesenen Boom* – Birke; *ferfere* – erschrecken; *uutriete* – abhauen, weglaufen; *spiete* – ärgern; *Maschine* – Herd, *häiwed* – gehabt; *man* – aber; *Tal-Gräitje* – Taljans Grete; *fergrällt* – verärgert; *noar* – traurig; *Sänder* – Sünder; *kwede*/*kwieden* – sagen/sagten